ĠMIEL IL-ĦOLQIEN Ta' JOSEPH SCIBERRAS Taħt sema sabiħ mingħajr nikta jitbissem sikwit il-ħolqien u jferraħ il qalbna bil-ħemda, bil-fwejjaħ u l-lwien. Ipaxxi 'l ħarsitna bil-qċaċet, miksija bis-Silġ, ta' l-għoljiet, bil-ħdura tas-siġar, bil-ħxejjex, bil-ward fil-mixtliet. U l-għanja ta' qalbu jsemmagħna miġbura fuq fomm ta' għasfur, u fl-ilma li jgelgel bil-ħeffa mill-għolja għal ġol-bur. Ifawwar bil-ħajja li tbaqbaq fl-imsaġar, fil-baħar, fl-għerien, f'kull bejta, fix-xquq ġol-muntanji, fid-djar, f'kullimkien, Jiddandan kuljum, kull filgħodu, bil-qtari tan-nida safjin, ileqqu kotrana, fl-imrieżaq tax-xemx maqbudin. U jgħum ta' sikwit tul il-ljieli tal-qamar fid-dija fiddiena għar-rxiex tad-dawl sbejjaħ li jroxxu il-kwiekeb dehbiena.